מספר פנימי: 563468

הכנסת העשרים

**יוזמים: חברי הכנסת** **אורי מקלב**  
 **משה גפני**

פ/969/20

הצעת חוק הדואר (תיקון – פרטי חובה בהודעה על משלוח דבר דואר רשום), התשע"ה–2015

|  |  |  |  |  |
| --- | --- | --- | --- | --- |
| הוספת סעיף 53א | 1. | בחוק הדואר, התשמ"ו–1986[[1]](#footnote-2), אחרי סעיף 53 יבוא: | | |
|  |  | "פרטי חובה בהודעה בדבר משלוח דואר רשום בארץ | 53א. | (א) בעל רישיון כללי יציין בהודעה על משלוח דבר דואר רשום את שם ומען השולח, אלא אם הנמען ביקש ששם השולח לא יצוין בהודעה כאמור; לעניין סעיף זה, "דבר דואר" – מכתב, דבר דפוס, דוגמה וכל חפץ אחר הניתן להעברה בדואר". |
|  |  |  |  | (ב) הוראות סעיף קטן (א) לא יחולו על הודעה על משלוח דבר דואר שהשולח הוא גוף ציבורי החייב לשלוח דואר רשום לפי חוק." |

דברי הסבר

בהתאם למצב החוקי הקיים, בעל רישיון כללי למתן שירותי דואר (להלן – בעל רישיון) אינו חייב לציין בהודעה בדבר משלוח דבר דואר רשום בארץ שהוא מוסר לנמען את שמו ומענו של השולח, זאת, למרות שבעת מסירת דבר הדואר על ידי השולח לידי בעל הרישיון, מחויב השולח למסור לבעל הרישיון הכללי את שמו ומענו. החסרת פרטים אלה מונעת מן הנמען לדעת מי השולח ומהי מידת הדחיפות לקבלת דבר הדואר, שכן איסוף דבר הדואר מצריך הגעה לבית דואר. לכן, מוצע לחייב את בעל הרישיון לפרט בהודעה בדבר משלוח דבר דואר רשום בארץ גם את שמו ומענו של השולח.

זאת ועוד, בשנת 2008 נחקק סעיף 30א לחוק התקשורת (בזק ושידורים), התשמ"ב–1982, המכונה "חוק הספאם", שאוסר על הפצת דבר פרסומת באמצעות מערכת חיוג אוטומטי, פקס, הודעה אלקטרונית וכד', אך לא באמצעות דואר רשום. הצעת החוק נועדה לתקן גם פרצה זו, שכן אם דברי הפרסומת לא ייאספו מבית הדואר לאחר שהנמענים ראו כי דבר הדואר הרשום נשלח מגורם פרסומי, החברות המפרסמות יפסיקו לשלוח דברי פרסומת בדרך זו.

מוצע להחריג מחובת ציון פרטי השולח גופים ציבוריים שהדין מחייב אותם לשלוח הודעות בדואר רשום, ובכלל זה הודעות תשלום קנס, הודעות מהוצאה לפועל ועוד.

הצעות חוק זהות הונחו על שולחן הכנסת התשע-עשרה על ידי חבר הכנסת נחמן שי (פ/209/19) ועל ידי חבר הכנסת אורי מקלב וקבוצת חברי הכנסת (פ/2259/19).

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ט באייר התשע"ה – 18.5.15

1. ס"ח התשמ"ו, עמ' 79. [↑](#footnote-ref-2)